b"\n_START_ARTICLE_\nJohn Marco Allegro\n_START_SECTION_\nCarrera universit\xc3\xa0ria\n_START_PARAGRAPH_\nAllegro va participar en la Segona Guerra Mundial a l'ex\xc3\xa8rcit angl\xc3\xa8s. Despr\xc3\xa9s de la vict\xc3\xb2ria aliada, en un primer moment va pensar a ordenar-se com sacerdot metodista, per\xc3\xb2 finalment va escollir la filologia. Es va doctorar en estudis orientals a la Universitat de Manchester i el 1953 se'l va invitar a participar en l'equip internacional que investigava els manuscrits de la mar Morta. L'any seg\xc3\xbcent va incorporar-se a la Universitat de Manchester com a professor assistent de filologia sem\xc3\xadtica comparada, i es va mantenir en la professi\xc3\xb3 amb successius doctorats fins al 1970, quan va retirar-se per dedicar-se a temps complet a l'escriptura. El 1961 el govern de Jord\xc3\xa0nia el va nomenar conseller honorari sobre els manuscrits de la mar Morta.\n_START_SECTION_\nTreball sobre els manuscrits de la mar Morta\n_START_PARAGRAPH_\nAquests manuscrits van ser escrits entre els anys 200 i 68 abans de Crist, i contenen informaci\xc3\xb3 sobre la vida i el pensament d'una secta jueva que va viure en aquella \xc3\xa8poca a Qumran, a la vora de la mar Morta, i a la qual la majoria dels investigadors identifica amb els essenis. Allegro pensava que els manuscrits podrien ajudar a comprendre l'origen com\xc3\xba de les tres religions del Llibre: el judaisme, el cristianisme i l'islam. A parer seu, els estudiosos de cadascuna d'aquestes tradicions havien d'estudiar la seva her\xc3\xa8ncia comuna sense permetre que els seus prejudicis religiosos entorpissin la recerca de la veritat. _NEWLINE_Perqu\xc3\xa8 aquesta recerca en com\xc3\xba de la veritat fos possible, calia que tots tinguessin acc\xc3\xa9s als texts. Allegro va publicar aviat els texts que l'equip li havia concedit: el seu volum (el cinqu\xc3\xa8 a la s\xc3\xa8rie oficial de publicaci\xc3\xb3 dels manuscrits) va sortir a la llum a comen\xc3\xa7aments dels anys 60. Allegro va defensar que tots els texts havien de ser publicats amb dilig\xc3\xa8ncia. Tanmateix, els seus col\xc2\xb7legues van adoptar un enfocament diferent, i fins al 1991 amb prou feines n'hi havia material original nou._NEWLINE_Allegro considerava que era deure seu promocionar els manuscrits. Els seus llibres, xerrades i entrevistes buscaven incitar l'inter\xc3\xa8s del p\xc3\xbablic. En un primer moment, la resta de l'equip va agrair els seus esfor\xc3\xa7os, encaminats a aconseguir un finan\xc3\xa7ament estable per a la investigaci\xc3\xb3. No obstant aix\xc3\xb2, aviat van desmarcar-se de les declaracions d'Allegro sobre els paral\xc2\xb7lelismes entre els essenis i els primers cristians, que consideraven infundades i orientades a un sensacionalisme notori. Van acusar-lo de buscar la controv\xc3\xa8rsia i no tenir en compte el rigor cient\xc3\xadfic.\n_START_SECTION_\nEl rotlle de coure\n_START_PARAGRAPH_\nLa dist\xc3\xa0ncia entre Allegro i la resta de l'equip va augmentar amb la controv\xc3\xa8rsia suscitada per la publicaci\xc3\xb3 del Rotlle de coure, un dels texts trobats a la cova 4 de Qumran. Per demanda de les autoritats, Allegro va procedir a obrir el rotlle a Manchester el 1956 i va fer-ne una transcripci\xc3\xb3 i traducci\xc3\xb3 preliminar. Es tractava d'un inventari de les possessions m\xc3\xa9s valuoses del Temple de Jerusalem, que havien estat amagades en seixanta-quatre punts situats entre Jerusalem i Qumran, probablement despr\xc3\xa9s del saqueig de Jerusalem l'any 70 dC. L'equip va acusar Allegro de filtrar informaci\xc3\xb3 a la premsa i boicotejar la publicaci\xc3\xb3 de la traducci\xc3\xb3 oficial (que es va publicar el 1962). No es tractava nom\xc3\xa9s d'una disparitat de criteris sobre el ritme de les publicacions, Allegro considerava que el manuscrit narrava fets realment hist\xc3\xb2rics, mentre que la resta de l'equip interpretava el relat com una ficci\xc3\xb3 exemplaritzant. El 1959, Allegro es va despla\xc3\xa7ar a Palestina per localitzar alguna de les peces, per\xc3\xb2 no va trobar-hi res._NEWLINE_Quan Allegro va publicar el 1968 la traducci\xc3\xb3 oficial dels materials que l'equip li havia assignat, Discoveries in the Judaean Desert of Jordan vol. V, la seva aportaci\xc3\xb3 fou rebuda amb retic\xc3\xa8ncies. John Strugnell, membre tamb\xc3\xa9 de l'equip, va dedicar al llibre un llarg article: Notes en marge du volume V des \xe2\x80\x98Discoveries in the Judaean Desert of Jordan\xe2\x80\x99 (1970) en qu\xc3\xa8 q\xc3\xbcestiona la validesa de molts punts de la traducci\xc3\xb3 d'Allegro.\n_START_SECTION_\nEl fong sagrat\n_START_PARAGRAPH_\nConven\xc3\xa7ut que la religi\xc3\xb3 dels essenis era la matriu del cristianisme, Allegro va assenyalar m\xc3\xbaltiples correspond\xc3\xa8ncies textuals i ideol\xc3\xb2giques entre els manuscrits de la mar Morta i el Nou Testament. Tant el Mestre de Just\xc3\xadcia com Crist eren l\xc3\xadders messi\xc3\xa0nics que patien persecucions i mort. Amb el suport d'alguns indicis dels manuscrits, Allegro interpretava que el Mestre de Just\xc3\xadcia tamb\xc3\xa9 havia estat crucificat. Aquesta via d'investigaci\xc3\xb3 no era compartida per l'equip d'investigaci\xc3\xb3._NEWLINE_Allegro, en canvi, considerava el Nou Testament com una h\xc3\xa0bil fusi\xc3\xb3 de materials folkl\xc3\xb2rics, m\xc3\xadtics, m\xc3\xa0gics i hist\xc3\xb2rics. Emprant la seva habilitat com a fil\xc3\xb2leg comparatista, va cercar els or\xc3\xadgens de la terminologia b\xc3\xadblica sum\xc3\xa8ria, la qual cosa va portar-lo a una reinterpretaci\xc3\xb3 innovadora de molts passatges b\xc3\xadblics. Al seu llibre El fong sagrat i la creu intenta demostrar que el cristianisme \xc3\xa9s en origen una religi\xc3\xb3 basada en el culte a la fertilitat, el ritu m\xc3\xa9s important de la qual era la ingesti\xc3\xb3 d'un enteogen per entrar en comuni\xc3\xb3 amb D\xc3\xa9u._NEWLINE_La publicaci\xc3\xb3 d'aquest llibre va suposar-li la seva tomba com a investigador, els seus detractors van atacar amb virul\xc3\xa8ncia no nom\xc3\xa9s els seus arguments, sin\xc3\xb3 la seva pr\xc3\xb2pia honestedat com a investigador. La relaci\xc3\xb3 que Allegro proposava entre termes sumeris i hebreus entrava en conflicte amb l'evid\xc3\xa8ncia que es tractava de lleng\xc3\xbces pertanyents a fam\xc3\xadlies ling\xc3\xbc\xc3\xadstiques diferents, i en alguns casos for\xc3\xa7ava la reconstrucci\xc3\xb3 de paraules sum\xc3\xa8ries hipot\xc3\xa8tiques, no testimoniades com a tals, tot i que s\xc3\xad hi havia evid\xc3\xa8ncia dels elements que les formaven. _NEWLINE_Els atacs van ser des de tots els flancs cient\xc3\xadfics, fins i tot va trobar-se en contra R. Gordon Wasson, un especialista en fongs ente\xc3\xb2gens. _NEWLINE_La pol\xc3\xa8mica va fer que aportacions posteriors d'Allegro, com Els manuscrits de la mar Morta i el mite cristi\xc3\xa0 (1979) fossin rebudes amb escepticisme i hostilitat. En aquest llibre m\xc3\xa9s tard\xc3\xa0, Allegro examina el tema de la llum divina i la seva continu\xc3\xaftat des de la mitologia eg\xc3\xadpcia fins al gnosticisme, passant pel Nou Testament."